गद्दाफी की सेना की लीबिया के लोगों के खिलाफ हिंसा जारी  
गद्दाफी के वफादार सैनिक लीबिया के लोगों के खिलाफ हिंसा जारी रखे हुए हैं। यह बात अमेरिका के एक शीर्ष अधिकारी ने कही।
लीबिया के पदच्युत नेता मुअम्मर गद्दाफी के वफादार सैनिक लीबिया के लोगों के खिलाफ हिंसा जारी रखे हुए हैं। यह बात अमेरिका के एक शीर्ष अधिकारी ने कही।  ज्वाइंट चीफ ऑफ स्टाफ के प्रवक्ता कैप्टन जॉन किरबी ने पेंटागन में संवाददाताओं से कहा, हमारा मानना है कि गद्दाफी के सैनिक अब भी लीबिया के नागरिकों की जिंदगी के लिए खतरा बने हुए हैं। ये सैनिक अब भी अपने ही लोगों के खिलाफ हिंसा कर रहे हैं। उन्होंने कहा, हमारा मानना है कि लीबिया की पुरानी सेना के जवान अब भी गद्दाफी के वफादार बने हुए हैं। किरबी ने कहा, सेना का मिशन कर्नल गद्दाफी के खिलाफ नहीं है। यह संयुक्त राष्ट्र अध्यादेश को लागू कराने के लिए है। उन्होंने कहा, मेरा मानना है कि इस वक्त यह सफल रहा है। इस सफलता में नो फ्लाई जोन, नागरिक सुरक्षा मिशन, अमेरिका और नाटो के हमारे सहयोगियों के बीच समन्वय काफी महत्वपूर्ण रहा है।   उन्होंने कहा कि अमेरिका ने ट्रांजिशनल नेशनल काउंसिल को स्पष्ट किया है कि अंतरराष्ट्रीय समुदाय मानवाधिकारों को काफी गंभीरता से लेता है और उम्मीद करता है कि वे इस तरह से व्यवहार करेंगे जो लीबिया की जनता के सिद्धांतों के अनुरूप हों। उन्होंने एक सवाल के जवाब में कहा, और हम देखेंगे कि चीजें किस दिशा में मुड़ती हैं लेकिन कोई अनुमान व्यक्त नहीं करेंगे।